***НАРОДНО ЧИТАЛИЩЕ „ЕЛИН ПЕЛИН - МУСАГЕНИЦА” 2016***

***СОФИЯ***

***У С Т А В***

***София, 2016 г.***

**ГЛАВА ПЪРВА**

**ОБЩИ ПОЛОЖЕНИЯ**

**Чл.1** Читалище „Елин Пелин – Мусагеница“ е самостоятелно, независимо и самоуправляващо се сдружение на населението в гр. София - кв. “Мусагеница” с културно-просветни, възпитателни и информационни цели и задачи. То работи на принципите на доброволността, демократизма и автономията.

**Чл.2** Читалище „Елин Пелин – Мусагеница“ не е политическа организация. В дейността му могат да участват всички български граждани, без ограничение от възраст и пол, политическа и религиозна принадлежност и етническо самосъзнание.

**Чл.3** Читалище „Елин Пелин – Мусагеница“ работи в тясна връзка с учебните заведения, културни институти, обществени и други институции, които извършват или подпомагат културна, просветна, социална и информационна дейност. То може да влиза в договорни отношения с тези или други структури, без да накърнява своите права и интереси.

**Чл.4** Читалище „Елин Пелин – Мусагеница“ поддържа отношения на сътрудничество и координация с държавни и общински органи, организации и съюзи, на които законите възлагат права и задължения, свързани с неговата дейност, като запазва своята автономия.

**Чл.5** Читалище „Елин Пелин – Мусагеница“ е юридическо лице с нестопанска цел, наричано по-нататък в Устава за краткост "**Читалището**". То се представлява заедно и поотделно от Председателя и Секретаря.

**Чл.6** Наименованието на Читалището е „Елин Пелин – Мусагеница“. Изписва се на български език и може да бъде допълнително изписано с латински букви – “Elin Pelin – Musagenitsa”

**Чл.7** Седалището на Читалището е: гр. София, с адрес на управление: кв.“Мусагеница“

Общинска сграда до бл. 82.

**Чл.8** Читалището може да се сдружава и с други читалища и сродни организации на местно и национално ниво при условията и реда на Закона за народните читалища (ЗНЧ) без да ограничава самоуправлението на собствената си дейност и имуществото си.

**ГЛАВА ВТОРА**

**ЦЕЛИ, ДЕЙНОСТИ И ЗАДАЧИ**

**Чл.9** Читалището има за цел създаването, опазването и разпространението на духовни ценности, развиване и обогатяване на творческите способности и задоволяване на културните потребности и интереси на населението, създаване на условия за общуване между хората, подпомагане и организиране на културни и обществени инициативи и проекти, развитие на социална и образователна дейност и осигуряване на достъп информация.

**Чл.10** Читалището:

а) развива и обогатява културния живот на хората от гр. София - кв. „Мусагеница“;

б) допринася за укрепване на знанията и интересите към науката, изкуството и културата;

в) създава условия за развиване и изява на творческите способности на младото поколение;

г) поддържа, обогатява и развива народните обичаи и традиции;

д) съдейства за възпитанието и утвърждаване на българското национално самосъзнание;

е)съдейства за възпитание в дух на демократизъм, родолюбие и нравственост;

ж) съдейства и развива образователна и социална дейност;

з) осигурява достъп до информация.

**Чл.11(1)** Читалището ще осъществява своите цели и задачи чрез извършване на основни дейности като:

а) уреждане и поддържане на библиотека, читалня, фото-,фоно-, филмо- и видеотеки, както и създаване и поддържане на електронни информационни мрежи;

б) развиване и поддържане на любителското художествено творчество;

в) организиране на школи, кръжоци, курсове, клубове, представления, празненства, чествания, фестивали, конференции, конкурси и други научни форми, издава печатни, електронни материали, свързани с неговата дейност и съответстващи на Устава и ЗНЧ;

г) кино, видео клубове, дискотеки, музикални студия, звукозаписни ателиета и други форми на приложение на съвременните технически средства в културно-възпитателния процес;

д) събиране, опазване, изучаване и разпространение на знания за родния край;

е) клубове по интереси за проучвателска и събирателска дейност в областта на фолклора, етнографията и краезнанието, екологията, дизайна и др.;

ж) създаване и съхраняване на музейни колекции, съгласно Закона за културното наследство;

з) ателиета за народни художествени занаяти и художествени сбирки;

и) лектории, концерти, изложби и др.;

й) предоставяне на компютърни и интернет услуги;

к) съдейства за професионалното обучение на специалистите, работещи в структурните звена на Читалището;

л) създава своя интернет страница, чрез която да информира обществеността за своята дейност.

**(2)** Читалището може да извършва допълнителна стопанска дейност само ако е свързана с предмета на дейност, като приходите се използват за постигане на целите определени в устава. Предмет на стопанска дейност е както следва: рекламна дейност, организиране на школи, курсове, състезания и рецитали, обучение и квалификация на кадри, фестивали, театрални постановки, концерти, художествена самодейност както и други дейности, свързани с основната дейност на Читалището, която не е забранена от закона.

**(3)** Положителните финансови резултати от своята дейност Читалището няма да разпределя като печалба в ползва на своите членове.

**(4)** Читалището не предоставя възмездно или безвъзмездно собствено или предоставено и имущество:

* за хазартни игри и нощни заведения;
* за дейност на нерегистрирани по Закона за вероизповеданията религиозни общности и на ЮЛНЦ на такива общности;
* на Председателя, Секретаря, членовете на Настоятелството и Проверителната комисия и на членове на техните семейства;
* за постоянно използване от политически партии и организации.

**ГЛАВА ТРЕТА**

**УЧРЕДЯВАНЕ, ПРЕКРАТЯВАНЕ И ЧЛЕНСТВО**

**Чл.12** (**1)** Читалището е учредено на 20 януари 2016 година в София, кв. „Мусагеница“ с име Народно читалище „Елин Пелин – Мусагеница“. Читалището е регистрирано Софийски градски съд и вписано в регистъра на народните читалища към Министерство на културата, съгласно чл.10 от Закона за народните читалища.

**(2)** Прекратяване на Читалището.

1. Читалището може да бъде прекратено по решение на Общото събрание, взето в съответствие с Устава и вписано в регистъра на окръжния съд.
2. Читалището може да бъде прекратено и по решение на окръжния съд, съгласно предвидените разпоредби в ЗНЧ.

**Чл.13 (1)** Членовете на Читалището са индивидуални, колективни и почетни. Членството в Читалището е доброволно. Членовете не отговарят за задълженията на Читалището.

**(2)** индивидуалните членове са български граждани. Те биват действителни и спомагателни.

а) действителните членове са дееспособни лица на възраст над 18г., които участват в дейността на Читалището и плащат редовно годишния членски внос в определените от Общото събрание срокове за това.

б) спомагателните членове са лица на възраст до 18 г., нямат право да избират и да бъдат избирани и имат право на съвещателен глас.

**(3)** Колективните членове съдействат за осъществяването на целите на Читалището, подпомагат дейността му, както и поддържането и обогатяването на материалната база и имат право на един глас в общото събрание. Колективните членове могат да бъдат:

а) професионални организации;

б) стопански организации;

в) кооперации и сдружения;

г) търговски дружества;

д) културно-просветни и любителски клубове и творчески организации.

**(4)** Почетни членове могат да бъдат български и чужди граждани с изключителни заслуги за Читалището. Почетното членство се придобива по решение на Общото събрание или Настоятелството и е пожизнено.

**(5)** Членският внос се определя от Общото събрание. Ако не бъде определен размерът на годишния членски внос от общото събрание за текущата година, до приемането на годишния бюджет за съответната година, остава утвърденият размер за предходната година.

**(6)** Право на глас в Общото събрание имат действителните и колективните членове, които са платили членския си внос за текущата календарна година. Почетните членове не дължат членски внос и нямат право на глас при вземането на решения от Общото събрание.

**Чл.14** (**1)** Индивидуално членство в Читалището се придобива по решение на Настоятелството, след като кандидатът внесе писмена молба и декларация за спазване на ЗНЧ и Устава.

**(2)** На новоприетия член се издава членска карта и след заплащане на членски внос се вписва в книга на членовете.

**Чл.15 (1)** Придобиването на колективно членство става по реда на предходния член.

**(2)** В писмената молба се указва името на лицето, което ще представлява колективния член и ще упражнява неговите права и задължения.

**Чл.16 (1)** Прекратяване на действителното и спомагателното членство става по решение на Настоятелството при:

а) подадена писмена молба за прекратяване на членство;

б) не плащане на членски внос повече от една година;

в) действия на читалищния член в нарушение на ЗНЧ и Устава на Читалището и против интересите на Читалището.

**(2)** Основанието за прекратяване на членството по право се установява с писмени доказателства в Протокол, изготвен от Секретаря на Читалището, който се разглежда и потвърждава от Читалищното настоятелство с мнозинство от две трети от присъстващите.

**(3)** Прекратяването на членството води до загубване на правата въз основа на този устав, заличаване от книгата на членовете, анулиране на членската карта.

**(4)** Възстановяване на членството може да се поиска и разгледа по общия ред за приемане на членове, след изтичане на три календарни години от датата на изключването или една година от датата на доброволно прекратяване на членството или загубване на правата, поради не плащане на членския внос.

**(5)** Решенията на Читалищното настоятелство влизат в сила от постановяването им, ако не бъдат обжалвани пред Общото събрание.

**Чл.17 (1)** Права и задължения на действителните индивидуални читалищни членове:

а) да избират ръководни органи и да бъдат избирани, ако са били членове на Читалището най-малко една година;

б) да участват в обсъждането и да получават информация за дейността на Читалището и Настоятелството чрез Общото събрание;

в) да ползват читалищната база с предимство;

г) да ползват читалищната библиотека безплатно;

д) да спазват Устава и другите читалищни разпоредби;

е) да участват в работата на помощни комисии, работни групи и общо читалищни изяви;

ж) да заплащат определения членски внос редовно;

з) да пазят и обогатяват читалищното имущество;

и) да сигнализират пред съответните органи на Читалището за нередности във връзка с дейността на Читалището и работата на неговите членове и служители;

й) да внасят в Настоятелството писмени предложения, препоръки и жалби, на които следва да получи своевременен отговор в срок от 30 календарни дни от датата на получаването им.

**(2)** Членовете на Читалището могат да получават морални и материални награди, стимули и помощи за активно участие и принос в постигане целите на Читалището.

**(3)** Всички членове на Читалището са длъжни:

1. Да спазват Устава, решенията на Общото събрание и на Читалищното настоятелство;
2. Да участват според възможностите си в дейността на Читалището;
3. Да опазват имущество и предприемат стъпки за обогатяването му;
4. Да не уронват доброто име на Читалището;
5. Да съдействат за постигане целите на Читалището и за неговото финансово и организационно укрепване;
6. Да плащат в срок и редовно определения годишен членски внос;
7. Да не използва своето членство за цели и по начин, противоречащи на устава.

**(4)** Спомагателните членове имат право:

1. Да участват в Общото събрание с право на съвещателен глас;
2. Да участват в дейността на структурните звена на Читалището;
3. Да правят предложение до органите на Читалището по въпроси, отнасящи се до читалищната дейност;
4. Да бъдат информирани за дейността на Читалището.

**(5)** Статутът на спомагателен член се променя в статут на действителен след влизане в сила на Решението на Настоятелството за приемането му за действителен член.

**(6)** Колективните членове съдействат:

1. За осъществяване на целите на Читалището;
2. Подпомагат финансово дейностите и поддържането и обогатяването на материалната база:
3. Имат право на един глас в Общото събрание на Читалището;

**(7)** Членството на колективните членове се учредява и поддържа чрез писмен договор, с който не могат да се накърняват интересите на Читалището.

**(8)** Решението за приемане на нови колективни членове и за одобряване на молба за членство се взема от Читалищното настоятелство с явно гласуване и с мнозинство от две трети от присъстващите членове най-късно на второто заседание, след подаване на молбата за членство, но не по-късно от второто заседание.

**(9)** Отказът за приемане може да бъде обжалван на следващото Общото събрание.

**(10)** Членствените отношения възникват от датата на решението за одобрение от Читалищното настоятелство или датата на отхвърляне на отказът от Общото събрание.

**(11)** Колективното членство се прекратява:

1. По писмено искане на колективен член;
2. При фактическо прекъсване на взаимоотношенията между колективен член и Читалището в продължение на една календарна година;
3. По инициатива на Читалищното настоятелство, когато колективният член не спазва своите задължения в сключения между страните договор за колективно членство.

**(12)** На почетни членове и дарителите се издава почетна грамота.

**(13)** Почетните членове и дарителите имат право на съвещателен глас в Общото събрание на Читалището.

**(14)** Почетните членове могат да се обединяват в Почетен комитет и подпомагат Настоятелството при осъществяването на неговата общественополезна дейност;

**(15)** За членове на Почетния комитет могат да бъдат канени лица с особен принос и заслуги за развитието, популяризирането и утвърждаването на читалищните традиции в Република България.

**(16)** Имената на членовете на Почетния комитет се вписват в специална почетна книга.

**ГЛАВА ЧЕТВЪРТА**

**ОРГАНИ НА САМОУПРАВЛЕНИЕТО**

**Чл.18** Органи на Читалището са Общото събрание, Настоятелството и Проверителната комисия.

**Чл.19** Върховен орган на Читалището е Общото събрание. То се състои от всички членове на Читалището, имащи право на глас.

**Чл.20 (1)** Общото събрание има следните правомощия:

1. Приема, изменя и допълва Устава;

2. Избира и освобождава членовете на Настоятелството, Проверителната комисия и Председателя;

3. Приема вътрешни актове, необходими за организацията и дейността на Читалището;

4. Изключва членове на Читалището;

5. Определя основни насоки за дейността на Читалището;

6. Взема решение за членуване или прекратяване на членство в читалищно сдружение /съюз/;

7. Приема бюджета на Читалището;

8. Приема годишния отчет до 30 март на следващата година;

9. Определя размера на членския внос и срок за внасяне;

10. Отменя решения на органите на Читалището;

11. Взема решения за откриване на клонове на Читалището, след съгласуване с Общината;

12. Взема решение за прекратяване на Читалището;

13. Взема решения за отнасяне до съда на неправомерни действия на ръководството или на отделни читалищни членове.

**(2)** Решенията на Общото събрание са задължителни за всички органи на Читалището и за всички членове.

**(3)** Общото събрание се състои от действителните членове и по един представител на всеки колективен член – юридическо лице.

**(4)** Всеки действителен член има право на един глас.

**(5)** Действителните членове при отсъствие от Общо събрание, могат да се представляват от пълномощници, изрично упълномощени за участие в съответното заседание на Общото събрание по утвърден образец от Настоятелството. Едно лице може да представлява само един член.

**(6)** Представител на колективен член или действителен член в Общото събрание нямат право на глас при решаването на въпроси, отнасящи се до:

1. Него, неговия съпруг/а/ или роднини по права линия - без ограничения, по съребрена линия - до четвърта степен, или по сватовство - до втора степен включително.
2. Юридически лица, в които той е управител или може да наложи, или възпрепятства вземането на решения.

**Чл.21 (1)** Редовно общо събрание на Читалището се свиква от Настоятелството веднъж годишно.

**(2)** Извънредно общо събрание се свиква от Настоятелството по:

а) решение на Настоятелството;

б) писмено искане от Проверителната комисия;

в) писмено искане на 1/3 от читалищните членове имащи право на глас.

**(3)** Писмените искания по т.б и т.в на предходната алинея трябва да съдържат:

а) въпроси за разглеждане и решаване от Общото събрание;

б) аргументация по въпросите по предходната точка и искането за извънредно събрание;

в) подписите на членовете на Проверителната комисия, а ако искането е от една трета от членовете с право на глас, имената и подписите на тези членове.

**(4)** Срокът за разглеждане на исканията и вземане на решение от Настоятелството за свикване на общо събрание е петнадесет дни от постъпването на писменото искане и завеждането му в дневника за входящи документи. Срокът за провеждането на извънредното Общо събрание е двадесет дни след решението на Настоятелството за неговото свикване.

**(5)** При отказ на Настоятелството да свика извънредно Общо събрание, Проверителната комисия или 1/3 от членовете с право на глас, могат да свикат извънредно общо събрание от свое име.

**Чл.22** Поканата за събранието трябва да съдържа: дневния ред, дата, час и място на провеждането на събранието и кой го свиква. Поканата за събранието трябва да се постави в 7 дневен срок на вратата на Читалището и на други общодостъпни места в общината и обявена чрез други публични източници на информация.

**Чл.23** Общото събрание е законно ако присъстват най-малко половината плюс един от членовете с право на глас. При липса на кворум събранието се отлага с един час. Тогава събранието е законно, ако на него присъстват не по малко от една трета от членовете при редовно Общо събрание и не по-малко от половината плюс един от членовете при извънредно Общо събрание.

**Чл.24** **(1)** Общото събрание взима решение с явно гласуване и с обикновено мнозинство повече от половината от присъстващите.

**(2)** Решенията по чл.20 т.1, т.4, т.10, 11 и 12 се взимат с мнозинство най-малко две трети от всички членове.

**(3)** Две трети от членовете на Общото събрание могат да предявят иск пред Софийски градски съд за отмяна на решение на общото събрание, ако по тяхна преценка то противоречи на ЗНЧ или на този устав.

**(4)** Искът по предходната алинея се предявява в едномесечен срок от узнаване на решението, но не-по късно от една година от датата на вземане на решението.

**Чл.25 (1)** Изпълнителен орган на Читалището е Настоятелството, което се състои от петима членове. Същите да нямат роднински връзки по права и съребрена линия до четвърта степен.

**(2)** Срокът на мандата на Настоятелството е три години.

**(3)** Настоятелството провежда своите заседания най-малко веднъж на три месеца. Заседанието е редовно ако присъстват повече от половината от членовете. Решенията се взимат с мнозинство повече от половината от членовете.

**(4)** Председателят на Читалището е член на Настоятелството по право.

**(5)** Прекратяването на членството в Настоятелството става:

а) по писмена молба до Настоятелството от неговия член, който желае да бъде освободен;

б) от Общото събрание по предложение на Настоятелството, проверителната комисия;

в) от Настоятелството - за срока до свикване на Общо събрание в случаите на:

- поява на нови обстоятелства, свързани с ограничителните условия за членство в ръководен орган;

- при работа на члена на Настоятелството против интересите на Читалището или неучастие в работата на Настоятелството в продължение на една година.

**(6)** Настоятелството може да изгражда помощни комисии и работни групи по отделни проблеми или направления от дейността на Читалището, както и групи по интереси.

**Чл.26** Правомощията на Настоятелството са:

1. Да свиква Общо събрание и осигурява изпълнението на неговите решения;

2. Да организира и направлява цялостната дейност на Читалището, като спазва законите на Република България и се ръководи от решенията на Общото събрание, Устава и собствените си решения;

3. Подготвя и внася в Общото събрание проект за бюджет на Читалището и следи за неговото изпълнение;

4. Подготвя и внася в Общото събрание отчет за дейността на Читалището;

5.Утвърждава щата на Читалището, трудовите възнаграждения, определя броя на структурните звена, вида на любителските формации и избира техните ръководители;

6. Взима решение за назначаване и освобождаване на служители на щат в Читалището и утвърждава длъжностните им характеристики;

7. Утвърждава текста на договори между Читалището и други юридически и физически лица;

8. Взима решения за определяне на възнаграждения на читалищните служители по трудов и граждански договор;

9. Определя размера на учебните такси и облекченията по тях;

10. Взима решения за материално и морално стимулиране и поощряване на работещите в Читалището и неговите членове;

11. Взима решения за строителство, реконструкция, модернизация, поддържане, ремонт и обзавеждане на сградата за създаване на материални, финансови и кадрови условия за развитие на дейността;

12. Решава въпросите по откриване и закриване на самодейни колективи, школи, курсове и други форми на работа;

13. Взима решения за регистрация на фирми, сдружаването им с други фирми;

14. Приема нови членове на Читалището;

15. Приема правилник за вътрешния ред в Читалището;

16.Назначава Секретаря на Читалището и ръководителите на структурните звена и определя условията на договорите им и утвърждава длъжностните им характеристики;

17. Приема отчета на Председателя за неговата дейност.

**Чл.27 (1)** Председателят на Читалището е член на Настоятелството и се избира от Общото събрание за срок от 3 години. Председателят не може да се избира за повече от два последователни мандата.

**(2)** Правомощията на Председателя са:

а) Представлява Читалището пред трети лица, заедно и поотделно със Секретаря;

б) Свиква и ръководи заседанията на Настоятелството и председателства Общото събрание;

в) Сключва и прекратява трудовите договори със Секретаря и служителите, съобразно щата на Читалището и въз основа на решение на Настоятелството;

г) Отчита дейността си пред Настоятелството;

д) Организира дейността на Читалището съобразно закона, устава и решенията на Общото събрание и Настоятелството;

е) Ръководи текущата дейност на Читалището;

ж)Сключва и прекратява договорите с щатните и нещатните сътрудници, съобразно решенията на Настоятелството;

**(3)** В отсъствието на Председателя, или невъзможност за изпълнение на неговите задължения правата и задълженията му се изпълняват от Секретаря след решение на Настоятелството.

**(4)** При подаване на оставка от Председателя, трайна физическа невъзможност или други причини, се прилага текста на предходната алинея.

**(5)** Удостоверява актове на Общото събрание и Настоятелството.

**Чл.28** **(1)** Секретарят на Читалището се назначава от Настоятелството. Той работи по трудов договор, граждански договор или на обществени начала.

**(2)** Правомощията на Секретаря са:

1. Заедно с Председателя организира и ръководи текущата основна и допълнителна дейност съобразно закона, устава и решенията на Общото събрание и Настоятелството;

2. Организира изпълнението на решенията на Настоятелството, включително решенията за изпълнението на бюджета;

3. Ръководи, контролира и отговаря за работата на персонала на Читалището по трудов и граждански договор, както и цялата административна дейност на Читалището;

4. Представлява Читалището заедно и поотделно с Председателя;

5. Осъществява оперативни взаимоотношения с членовете и други читалища и координира дейността между структурните звена в Читалището;

6. Води и съхранява документацията на Читалището:

а) книга на членовете, протоколни книги от заседания на Настоятелството и Общи събрания;

б) договори – трудови, граждански и др.;

в) летописна книга, книга за дарения;

г) заповедна книга, входяща и изходяща кореспонденция;

д) събира и отчита членския внос;

е) съхранява печата на Читалището.

7. Секретарят не може да е в роднински връзки с членове на Настоятелството и Проверителната комисия по права и съребрена линия до четвърта степен, както и да бъде съпруг/съпруга/ на Председателя на Читалището.

**Чл.29** **(1)** Проверителната комисия се състои от трима членове, избрани от Общото събрание за срок от три години.

**(2)** Членове на Проверителната комисия не могат да бъдат лица, които са в трудово-правни отношения с Читалището или са роднини на членове на Настоятелството, Председателя или Секретаря по права линия-съпрузи, братя, сестри, както и роднини по сватовство от първа степен.

**(3)** Проверителната комисия избира свой Председател на първото си заседание.

**(4)** Проверителната комисия осъществява контрол върху дейността на Настоятелството, Председателя и Секретаря на Читалището по спазване на закона, устава и решенията на Общото събрание.

**(5)** При констатирани нарушения Проверителната комисия уведомява Общото събрание, а при данни за извършено престъпление и органите на прокуратурата.

**(6)** Проверителната комисия взима решение с обикновено мнозинство - двама от тримата членове на заседание свикано от Председателя на комисията поне един път годишно.

**(7)** Проверителната комисия предоставя копие от актовете по своите проверки на Настоятелството.

**Чл.30 (1)** Не могат да бъдат избирани за членове на Настоятелството, Проверителната комисия или за Секретари лица, които са осъждани на лишаване от свобода за умишлени престъпления от общ характер.

**(2)** Членовете на Настоятелството, включително Председателят и Секретарят подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на Читалището.

**(3)** Когато поради смърт, трайна физическа невъзможност или подаване на оставка, Председателят на Читалището престане да изпълнява задълженията си или когато поради същите причини Настоятелството или Проверителната комисия останат с по-малко членове от предвидените в срок от два месеца, Общото събрание избира нов Председател или попълва състава на съответния орган.

**(4)** Ако по време на редовния мандат на орган на Читалището, бъде прекратено членството на едно лице в него, на негово място се избира нов член с продължителност в рамките на същият мандат на вече избрания орган.

**(5)** Предложенията за промени в устава, за избор на Председател и членове на Настоятелството и Проверителната Комисия се правят в писмена форма не по-късно от 3 (три) календарни дни преди дата на Общото събрание.

**ГЛАВА ПЕТА**

**ИМУЩЕСТВО И ФИНАНСИРАНЕ**

**Чл.31** Читалището набира средства и финансира своята дейност от:

1.Членски внос;

2. Субсидия от държавния бюджет;

3. Субсидия от общинския бюджет;

4. Наеми от движимо и недвижимо имущество;

5. Дарения и завещания от български и чуждестранни физически и юридически лица, които се използват съобразно волята на дарителя;

6. Приходи от основни дейности на Читалището;

7. Приходи от допълнителни дейности на Читалището, включително и стопанска дейност.

8. Други приходи.

**Чл.32** Имуществото на Читалището се състои от право на собственост и от други вещни права, вземания, ценни книжа, други права и задължения.

**Чл.33 (1)** Читалището не може да отчуждава недвижими вещи и учредява ипотеки върху тях.

**(2)** Движимите вещи - собственост на Читалището могат да бъдат отчуждавани, залагани, бракувани или заменяни с по-доброкачествени само по решение на Настоятелството.

**Чл.34** Движимото и недвижимото имущество на Читалището, както и приходите от него не подлежат на принудително изпълнение освен за вземания произтичащи от трудово-правни отношения.

**Чл.35** **(1)** Настоятелството изготвя годишния отчет по приходите и разходите, който се приема от Общото събрание.

**(2)** Отчетът на получените от Общината средства и изразходвани от Читалището се представя на общината, след приемането му от Общото събрание.

**Чл.36 (1)** Председателят на Читалището ежегодно в срок до 10 ноември представят на Кмета на Район „Студентски“ предложение за дейността на Читалището през следващата година.

**(2)** Предложението по предходната алинея се изготвя и одобрява от Настоятелството.

**(3)** Председателят на Читалището сключва договор с Кмета на Район „Студентски“ за финансово обезпечаване на частта от годишната програма за развитие на читалищната дейност в общината, която ще се изпълнява от Читалището по този договор.

**(4)** Председателят на Читалището представя ежегодно, до 31 март пред Кмета на Район „Студентски“ и Общинския съвет, доклад за осъществените читалищни дейности в изпълнение на програмата и договора по предходната алинея и за изразходваните от бюджета средства през предходната година.

**(5)** Председателят на Читалището присъства на обсъждането от Общинския съвет на доклада по предходната алинея.

**ГЛАВА ШЕСТА**

**ПРЕКРАТЯВАНЕ**

**Чл.37** Читалището може да бъде прекратено по решение на Общото събрание, вписано в регистъра на Окръжния съд. То може да бъде прекратено ако:

1. дейността му противоречи на закона, устава и добрите нрави;
2. имуществото му не се използва според целите и предмета на дейността на Читалището;
3. когато е налице трайна невъзможност Читалището да действа или когато не развива дейност за период от две години;
4. за всички останали случаи по прекратяване на Читалището се изпълнява чл.27 от Закона за народните читалищата.

**ЗАКЛЮЧИТЕЛНИ РАЗПОРЕДБИ**

**§1** (1) Символи, знаци и ритуали.

1. Читалището има име - Народно читалище „Елин Пелин – Мусагеница“, дадено му през 2016 г. и добавена година на създаване 2016 г., съобразно чл.9, ал.5 от ЗНЧ, като не може да се променя при никакви обстоятелства, поводи и причини.
2. Читалището има кръгъл печат с надпис Народно читалище „Елин Пелин – Мусагеница“.
3. Читалището може да има свое знаме, емблема, бланка, значка, почетен знак, грамота и диплом, с които да отличава своите активисти и членове. Читалището води книга на почетните членове.

(2) Правата върху символиката на Читалището са изключителна собственост на НЧ „Елин Пелин – Мусагеница“. Използването им от трети лица е възможно само на договорна основа.

(3) Символите, знаците и ритуалите се утвърждават от Общото събрание по предложение на Читалищното настоятелство.

**§2**.Празник на Читалището е 24 май - Денят на Св.Св. Кирил и Методий и празник на славянската писменост и култура.

Този устав е приет на Учредително събрание на „Елин Пелин – Мусагеница“ на 20.01.2016г., подписан от всички учредители и подпечатан с печата на Читалището.

**Председател:**

/……………………………/